Kyk: Duhan met rooi kaart van veld gestuurDuhan van der Merwe. Foto: Vincenzo Pinto/AFP. ’n Tugkomitee het Duhan van der Merwe vir drie weke geskors nadat hy Saterdag met ’n rooi kaart in ’n Gallagher Premiership-wedstryd tussen Worcester Warriors en London Irish van die veld gestuur is. Dit beteken dat hy Skotland se oorblywende Sesnasies-wedstryde – teen Italië en Ierland – sal misloop. Van der Merwe was die afgelope naweek ’n bietjie té aggressief op die aanval en wedstrydbeamptes het beslis dat hy vir Kyle Rowe op ’n gevaarlike wyse van hom weggestamp het. Volgens Jeremy Summers, voorsitter van die tugkomitee, het die Suid-Afrikaans gebore vleuel genoeg tyd gehad om op ’n meer aanvaarbare wyse van sy teenstander ontslae te raak. Sy voorarm het egter goed met Rowe se gesig kennis gemaak en dit was genoeg om ’n rooi kaart en ’n skorsing te regverdig. “Daar was geen versagtende faktore nie en al is daar baie ondersteuners wat meen dat die straf effens onbillik is, het die skeidsregter die reëls korrek toegepas,” het Summers gesê. Van der Merwe het reeds tien drieë in sy 16 toetse vir Skotland gedruk. Die George-boorling het verlede jaar onder die beste spelers in die Sesnasies-reeks getel: Nie net is hy in die span van die toernooi opgeneem nie, maar hy het ook die legendariese Brian O’Driscoll se aanvalsrekord verbeter. O’Driscoll het in 2000 se reeks 30 verdedigers op sy eie geklop, terwyl Van der Merwe in 2021 altesaam 31 verdedigers na lug laat gryp het. Duhan van der Merwe’s Red Card against London Irish ???? #SaffasAbroad #LIRvWOR pic.twitter.com/3rUeKkwxnv — Saffas Abroad Rugby (@SaffasRugby) March 5, 2022